Κανονισμός (ΕΚ) αριθ. 2433/2001 του Συμβουλίου
της 6ης Δεκεμβρίου 2001
ο οποίος τροποποιεί τον κανονισμό (ΕΟΚ) αριθ. 2658/87 αναστέλλοντας, αυτόνομα, τους δασμούς του κοινού δασμολογίου για ορισμένα βιομηχανικά προϊόντα
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,
την πρόταση της Επιτροπής,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο(1), καθιέρωσε μια ονοματολογία εμπορευμάτων, εφεξής αποκαλούμενη "Συνδυασμένη Ονοματολογία".
(2) Τα παρασκευάσματα που παρουσιάζονται με μορφή γέλης προκειμένου να χρησιμοποιηθούν στην ιατρική ή την κτηνιατρική ως λιπαντικά για ορισμένα μέρη του σώματος κατά τη διάρκεια χειρουργικών επεμβάσεων ή ιατρικών εξετάσεων ή ως συνδετικό μέσο μεταξύ του σώματος και των ιατρικών οργάνων, κατατάσσονται, μέχρι τις 31 Δεκεμβρίου 2001, στον κωδικό 3824 του Εναρμονισμένου Συστήματος και υπόκεινται σε δασμό 6,5 %. Από την 1η Ιανουαρίου 2002, τα προϊόντα αυτά θα υπάγονται στο κεφάλαιο 30 της Συνδυασμένης Ονοματολογίας, μετά τη θέση σε ισχύ των τροποποιήσεων της ονοματολογίας που περιλαμβάνονται στο παράρτημα της διεθνούς σύμβασης για το εναρμονισμένο σύστημα περιγραφής και κωδικοποίησης εμπορευμάτων και οι οποίες έχουν εγκριθεί σύμφωνα με τη σύσταση της 25ης Ιουνίου 1999. Το κεφάλαιο 30 της Συνδυασμένης Ονοματολογίας απαλλάσσεται από δασμούς μετά τις διαπραγματεύσεις του Γύρου της Ουρουγουάης σχετικά με τα φαρμακευτικά προϊόντα. Τα υπογράφοντα μέρη της συμφωνίας για το εμπόριο φαρμακευτικών προϊόντων έχουν καταλήξει σε διακανονισμό, ο οποίος προβλέπει την απαλλαγή, αυτόνομα, από δασμούς για τα παρασκευάσματα υπό μορφή γέλης. Είναι προς το συμφέρον της Κοινότητας να επεκταθεί, αυτόνομα, η εν λόγω απαλλαγή δασμών στα προϊόντα αυτά.
(3) Ο μόλυβδος σε ακατέργαστη μορφή, που περιέχει κατά βάρος 0,02 % ή περισσότερο άργυρο και που προορίζεται για καθαρισμό ("μόλυβδος για επεξεργασία"), ο οποίος υπάγεται στον κωδικό ΣΟ 7801 99 10, τυγχάνει δασμολογικής απαλλαγής, υπό την επιφύλαξη ορισμένων προϋποθέσεων που προβλέπονται στον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για θέσπιση του κοινοτικού τελωνειακού κώδικα(2). Η επιτροπή του τελωνειακού κώδικα, η οποία έχει θεσπισθεί από το άρθρο 247 του κανονισμού (ΕΟΚ) αριθ. 2913/92(3), έχει καθορίσει ότι ο μόλυβδος για επεξεργασία που περιέχει αντιμόνιο σαν άλλο στοιχείο που υπερτερεί κατά βάρος, υπάγεται στον κωδικό ΣΟ 7801 91 00 και υπόκειται σε δασμό 2,5 %. Είναι προς το εμπορικό συμφέρον της Κοινότητας να εφαρμόσει, υπό τις ίδιες συνθήκες, το ίδιο δασμολογικό καθεστώς ήτοι το καθεστώς που προβλέπεται στον κωδικό ΣΟ 7801 99 10 και στις δύο κατηγορίες μολύβδου για επεξεργασία.
(4) Τα υπογράφοντα μέρη της συμφωνίας για το εμπόριο αεροσκαφών πολιτικής αεροπορίας αποφάσισαν να παράσχουν, αυτόνομα, δασμολογική απαλλαγή στους εν λόγω τύπους προσομοιωτών για τη συντήρηση αεροσκαφών στο έδαφος που καλύπτονται από τον κωδικό ΣΟ 9023 00 80.
(5) Δεδομένης της οικονομικής σημασίας του παρόντος κανονισμού, ενδείκνυται η επίκληση επείγουσας ανάγκης, όπως προβλέπεται στο σημείο 1.3 του πρωτοκόλλου το οποίο προσαρτάται στη συνθήκη για την Ευρωπαϊκή Ένωση και στις συνθήκες για την ίδρυση της Ευρωπαϊκής Κοινότητας, της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενέργειας σχετικά με το ρόλο των εθνικών κοινοβουλίων στην Ευρωπαϊκή Ένωση.
(6) Τα μέτρα που προβλέπονται στον παρόντα κανονισμό θα ακολουθήσουν, ενδεχομένως, διατάξεις σχετικές με τον ιδιαίτερο προορισμό. Επομένως, ο κανονισμός (ΕΟΚ) αριθ. 2658/87 θα πρέπει να τροποποιηθεί ανάλογα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι, μέρος δεύτερο (πίνακας δασμών) του κανονισμού (ΕΟΚ) 2658/87, τροποποιείται ως εξής:
1. Στο κεφάλαιο 30, έναντι του κωδικού ΣΟ 3006 70 00, παρεμβάλλεται η παραπομπή (1) στη στήλη (3) και το αντίστοιχο προς αυτή την παραπομπή κείμενο, παρεμβάλλεται στο κάτω μέρος της σελίδας: "(1) Δασμός που αναστέλλεται αυτόνομα επ' αόριστον."
2. Στο κεφάλαιο 78:
- για τον κωδικό ΣΟ 7801 91 00, παρεμβάλλεται η παραπομπή (1) στη στήλη (3) και το αντίστοιχο προς αυτή την παραπομπή κείμενο, παρεμβάλλεται στο κάτω μέρος της σελίδας: "(1) Δασμός που αναστέλλεται αυτόνομα επ' αόριστον, για τον μόλυβδο που περιέχει κατά βάρος 0,02 % ή περισσότερο άργυρο και που προορίζεται για καθαρισμό (μόλυβδος για επεξεργασία) (κωδικός TARIC 7801 91 00 10 ).
Η υπαγωγή στη διάκριση αυτή εξαρτάται από τους όρους που προβλέπονται από τις σχετικές κοινοτικές διατάξεις [βλέπε άρθρα 291 έως 300 του κανονισμού (ΕΟΚ) αριθ. 2454/93 της Επιτροπής (ΕΕ L 253 της 11.10.1993, σ. 1) και τις μεταγενέστερες τροποποιήσεις]."
- η σημερινή υποσημείωση (1) γίνεται υποσημείωση (2).
3. Στο κεφάλαιο 90:
- για τον κωδικό ΣΟ 9023 00 80, παρεμβάλλεται η παραπομπή (1) στη στήλη (3) και το αντίστοιχο προς την παραπομπή αυτή κείμενο παρεμβάλλεται στο κάτω μέρος της σελίδας: "(1) Δασμός που αναστέλλεται αυτόνομα επ' αόριστον, για προσομοιωτές για τη συντήρηση αεροσκαφών πολιτικής αεροπορίας στο έδαφος (κωδικός TARIC 9023 00 80 10 ).
Η υπαγωγή στη διάκριση αυτή εξαρτάται από τους όρους που προβλέπονται από τις σχετικές κοινοτικές διατάξεις [βλέπε άρθρα 291 έως 300 του κανονισμού (ΕΟΚ) αριθ. 2454/93 της Επιτροπής (ΕΕ L 253 της 11.10.1993, σ. 1) και τις μεταγενέστερες τροποποιήσεις]."
- η σημερινή υποσημείωση (1) γίνεται υποσημείωση (2).
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Δεκεμβρίου 2001.